CELEX: 62019CN0217
Language: el
Date: 2019-03-08 00:00:00
Title: Υπόθεση C-217/19: Προσφυγή της 8ης Μαρτίου 2019 — Ευρωπαϊκή Επιτροπή κατά Δημοκρατίας της Φινλανδίας

20.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 172/20
            
         
      Προσφυγή της 8ης Μαρτίου 2019 — Ευρωπαϊκή Επιτροπή κατά Δημοκρατίας της Φινλανδίας
      (Υπόθεση C-217/19)
      (2019/C 172/23)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Hermes, E. Ljung Rasmussen)
      
         Καθής: Δημοκρατία της Φινλανδίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να κρίνει ότι η Δημοκρατία της Φινλανδίας, επιτρέποντας κατ’ επανάληψη την ανοιξιάτικη θήρα της αρσενικής πουπουλόπαπιας (Somateria mollissima) στην επαρχία Åland από το 2011, παρέβη τις υποχρεώσεις που υπέχει από τα άρθρα 7, παράγραφος 4, και 9, παράγραφος l, στοιχείο γ', της οδηγίας 2009/147/ΕΚ (1) του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών·
               
            
                  —
               
               
                  να καταδικάσει τη Δημοκρατία της Φινλανδίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Από το 2011 η περιφερειακή κυβέρνηση των Νήσων Åland (Φινλανδία), αυτόνομης περιφέρειας της Φινλανδίας, επιτρέπει κάθε χρόνο «κατά παρέκκλιση ανοιξιάτικη θήρα» αρσενικής πουπουλόπαπιας με συνολικό αριθμό θηραμάτων 2000 έως 3800 πτηνά κατά τη διάρκεια δύο ή τριών εβδομάδων του Μαΐου. Το χρονικό αυτό διάστημα συμπίπτει με την περίοδο αναπαραγωγής της πουπουλόπαπιας.
      Το άρθρο 7, παράγραφος 4, της οδηγίας 2009/147/ΕΚ απαγορεύει τη θηρευτική δραστηριότητα κατά την περίοδο αναπαραγωγής.
      Η Φινλανδία υποστηρίζει ότι η ανοιξιάτικη θήρα της πουπουλόπαπιας στις Νήσους Åland δικαιολογείται βάσει της παρέκκλισης που προβλέπει η διάταξη του άρθρου 9, παράγραφος 1, στοιχείο γ', της οδηγίας 2009/147/ΕΚ. Σύμφωνα με τη νομολογία του Δικαστηρίου, τα κράτη μέλη φέρουν το βάρος αποδείξεως της συνδρομής των προϋποθέσεων της διάταξης αυτής.
      Κατά την άποψη της Επιτροπής, η Φινλανδία, πρώτον, δεν απέδειξε ότι το κατά παρέκκλιση καθεστώς αποτελεί «ορθολογική εκμετάλλευση» κατά την έννοια του άρθρου 9, παράγραφος 1, στοιχείο γ', της οδηγίας 2009/147/ΕΚ. Ειδικότερα, η Φινλανδία δεν τεκμηρίωσε με αξιόπιστα επιστημονικά στοιχεία ότι διασφαλίζεται η διατήρηση του πληθυσμού των συγκεκριμένων πτηνών σε ικανοποιητικά επίπεδα.
      Δεύτερον, η Φινλανδία δεν απέδειξε ότι η επιτρεπόμενη ανοιξιάτικη θήρα αφορά την εκμετάλλευση πτηνών μόνο «σε μικρές ποσότητες» σύμφωνα με το άρθρο 9, παράγραφος 1, στοιχείο γ', της οδηγίας 2009/147/ΕΚ.
      
         (1)  Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ 2010, L 20, σ. 7).